Diari Oficial de la Generalitat Valenciana


Sumari del DOGV 4697, del 23-02-2004 (2004/1288)

RESOLUCIÓ de 24 d'octubre de 2003, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de l'empresa Fontestad, SA, per al període comprés entre el 01.09.2003 i el 31.08.2005 (Codi núm. 8000622).
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4697

Data del DOGV
:   23-02-2004

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2004/1288


Data del document
:   24-10-2003

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * fruticultura
    * empresa privada
    * conveni col·lectiu
    * cultiu d'hortalisses

RESOLUCIÓ de 24 d'octubre de 2003, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de l'empresa Fontestad, SA, per al període comprés entre el 01.09.2003 i el 31.08.2005 (Codi núm. 8000622). [2004/X1288]
  
Vist el text del Conveni Col·lectiu de l'empresa Fontestad, SA, per al període comprés entre el 01.09.2003 i el 31.08.2005, presentat davant esta Direcció General de Treball i Seguretat Laboral en data 16 d'octubre de 2003, subscrit en data 7 d'octubre de 2003, per la representació dels treballadors i de l'empresa, i de conformitat amb el que disposen l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors; i els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball i Seguretat Laboral, de conformitat amb les competències que té transferides segons el Reial Decret 4.105/1982, de 29 de desembre, acorda:
  
Primer
  
Ordenar que siga inscrit en el Registre de Convenis Col·lectius de Treball d'esta Direcció General, amb notificació a la Comissió Negociadora, i que siga dipositat el text original del conveni,
  
Segon
  
Disposar que siga publicat en el Diari Oficial de la Generalitat Valenciana.
  
València, 24 d'octubre de 2003.- El director general de Treball i Seguretat Laboral: Román Ceballos Sancho.
  
CONVENI COL·LECTIU DEL PERSONAL DE L'EMPRESA
  
FONTESTAD, SA
  
Article 1. Fonament legal del present conveni i normativa supletòria d'este
  
El present conveni col·lectiu de treball s'ha negociat, i acordat, per l'empresa i per la representació unitària dels seus treballadors, a l'empara del que disposen els articles 82, 83 i concordants del Real Decret Legislatiu 1/1995, de 24 de març, que va aprovar el Text Refós de l'Estatut dels Treballadors.
  
En tot allò que no estiga regulat en el present conveni col·lectiu s'aplicaran, quan siga pertinent, les normes convencionals establides en l'Acord de Substitució de la Reglamentació Nacional de Treball del Manipulat i Envasament per al Comerç i Exportació de Cítrics, publicada en el Boletín Oficial del Estado de data 17 de juliol de 1997; i l'Ordenança General de Treball en el Camp, publicada en el BOE de data 5.7.1975.
  
Article 2. Àmbit d'aplicació territorial, funcional i personal.
  
2.1 Àmbit territorial: Este conveni serà d'aplicació al personal empleat per l'empresa a la Comunitat Valenciana.
  
2.2. Àmbit funcional: El conveni comprendrà, en el seu àmbit funcional, totes les activitats que duga a terme l'empresa. Estes activitats empresarials inclouen el cultiu i la recol·lecció de fruites i hortalisses; i el seu transport, selecció, manipulació i envasament.
  
2.3. Àmbit personal: El present conveni regularà les condicions laborals, i salarials, de tots els treballadors que presten els seus servicis en l'empresa, exclosos aquells que hi puguen estar vinculats amb contractes d'alta direcció.
  
Article 3. Àmbit temporal, pròrroga, denúncia i actualització salarial
  
3.1. Este conveni col·lectiu entrarà en vigor l'endemà de la firma; i els seus efectes econòmics es retrotrauran al dia 1 de setembre de 2003.
  
3.2. La duració del present conveni serà de dos anys, i s'estendrà, per tant, fins al dia 31 d'agost de 2005.
  
3.3. Una vegada esgotat el període indicat de vigència, el conveni es prorrogarà tàcitament, d'any en any, llevat que siga denunciat, per qualsevol de les dos parts signatàries, amb una antelació mínima de 30 dies respecte a la data d'acabament de la seua duració ordinària, o de l'acabament de qualsevol de les seues possibles pròrrogues anuals.
  
3.4. Els salaris fixats en el conveni, per a l'anualitat 2003/2004, s'incrementaran, per a l'anualitat 2004/2005, en el percentatge del IPC previst mes un punt.
  
3.5. En el cas que l'increment salarial establit per a l'anualitat 2003/ 2004 resulte inferior a l'increment de l'IPC (índex de preus al consum), en l'àmbit nacional, en el període del 1-9-2003 al 31-8-2004, s'incrementaran els salaris, per a l'anualitat 2004/ 2005, en el percentatge de diferència entre l'augment recollit en el conveni i l'augment experimentat per l'IPC.
  
Article 4. Classificació del personal segons la seua permanència en l'empresa
  
4.1. Treballador fix. És el contractat per a prestar servicis amb caràcter indefinit, en raó de la realització de funcions professionals que, per la seua naturalesa, tenen caràcter necessari i permanent dins de l'activitat de l'empresa; amb independència del nivell productiu que, en cada moment, desevolupe esta.
  
4.2. Treballador interí. És el contractat temporalment per a substituir un treballador fix, o fix discontinu, en situació d'absència per llicència o excedència, amb dret a reserva del lloc de treball; o durant el procés de selecció, o de promoció, per a cobrir un lloc de treball.
  
4.3. Treballador amb contracte per a obra o servici determinats. És el contractat per a la realització d'obres, o de servicis, que estiguen individualitzats i que posseïsquen una substantivitat pròpia en el marc general de l'activitat productiva de l'empresa. Estos contractes acabaran quan haja finalitzat l'obra, o servici, per a l'execució del qual hagen sigut concertats.
  
De conformitat amb el que preveu l'article 15.1.a), de l'Estatut dels Treballadors, es considera que tenen substantivitat pròpia, dins de l'activitat normal de l'empresa, els següents treballs o tasques : (1) el treball dels xofers que siguen contractats per al transport al magatzem de determinades varietats de taronges, o per a cobrir el transport temporalment en determinat àmbit territorial; (2) el personal contractat per a la selecció, manipulació o envasament de fruita de determinades varietats en un espai temporal concret; (3) els recollidors de taronges contractats per a la recol·lecció de cítrics en una, o diverses comarques, concretes i determinades ; i (4) el personal contractat per a realitzar una concreta tasca agrícola.
  
4.4. Treballador eventual per circumstàncies de la producció. És el contractat per a reforçar la plantilla de treballadors fixos discontinus en períodes d'intensificació de l'activitat de l'empresa, a causa de les circumstàncies del mercat, a acumulació de tasques o a l'existència d'un elevat nivell de comandes que no puguen ser atesos totalment pels treballadors fixos discontinus.
  
4.5. Treballador fix discontinu. És el treballador que ha sigut contractat com tal per l'empresa.
  
Adquiriran la condició de treballadors fixos discontinus, pel transcurs continuat de la seua prestació laboral a l'empresa, aquells treballadors que hagen treballat en l'empresa durant tres campanyes seguides de recol·lecció, o de manipulació de cítrics.
  
S'entendrà, a este efecte d'adquisició de la condició de fixesa discontínua, que el treballador ha treballat durant una campanya quan el nombre de dies, que hi haja treballat, no siga inferior a la mitjana de dies treballats, en la dita campanya, pels treballadors fixos discontinus de la seua categoria professional.
  
Els treballadors fixos discontinus tindran una prestació laboral intermitent, amb jornades de no crida al treball, en raó a la naturalesa agrària dels productes que constituïxen la matèria del seu treball; conseqüentment, els treballadors fixos discontinus s'adscriuran a la modalitat de contracte fix discontinu a temps parcial.
  
Article 5. Període de prova i rebut de liquidació
  
5.1. Període de prova. La situació d'incapacitat temporal, o de maternitat, que afecten el treballador/a durant el període de prova interrompran, per la seua duració, el còmput del termini de la prova.
  
5.2 Rebut de liquidació. S'informarà, als representants legals dels treballadors, del model de document que l'empresa utilitze per a reflectir les meritacions salarials pendents a l'acabament de la relació laboral.
  
El treballador podrà sol·licitar la presència d'un representant dels treballadors en el moment de la firma de la liquidació.
  
Article 6. Categories professionals
  
Les categories professionals s'ajustaran a l'elenc definit en l'article 15 de l'Acord de Substitució de la Reglamentació Nacional de Treball de la Manipulació i Envasament per al Comerç i Exportació de Cítrics; i, així mateix, quant al personal agrari, a la classificació de categories professionals continguda en l'Ordenança General del Treball en el Camp.
  
Article 7. Mobilitat funcional
  
L'empresa podrà assignar als treballadors, en funció de les seues necessitats productives, la realització de tasques pròpies de categories professionals diferents a la seua; sempre que es tracte de categories professionals equivalents i que formen part del mateix grup professional.
  
Article 8. Jornada i horari de treball
  
8.1. Jornada de treball. La jornada laboral anual serà de 1.818 hores de treball efectiu.
  
La jornada laboral setmanal serà de 40 hores de treball efectiu.
  
La jornada de treball diària ordinària serà de 8 hores de treball efectiu.
  
En el cas que l'organització del treball ho requerisca, podran realitzar-se jornades diàries de duració inferior a 8 hores, amb un mínim de 4 hores.
  
8.2. Horari de treball. La jornada començarà entre les 6 i les 8 hores, en funció de la disponibilitat de fruita, dels condicionaments del transport i de les circumstàncies climàtiques.
  
Hi haurà una pausa de 90 minuts per a dinar, no computable com a temps de treball.
  
Hi haurà una pausa per a prendre l'entrepà de 30 minuts de duració; esta pausa no serà considerada com a temps de treball. En jornada partida, hi haurà una pausa de 15 minuts per al berenar, no computable com a temps de treball.
  
9. Torns de treball
  
L'empresa, amb informació prèvia al Comité d'Empresa, podrà establir un sistema de dos torns de treball, de 7 u 8 hores cada u d'ells.
  
Este sistema de torns s'establirà si l'empresa aprecia que no li és possible atendre els seus compromisos comercials sense l'increment de la producció que es deriva del treball en dos torns.
  
El sistema de dos torns podrà aplicar-se durant tota la campanya, o en el període concret d'esta en què siga necessària, per les raons indicades, la seua implantació. En el treball a torns s'inclouran els dissabtes i els diumenges, respectant les exigències legals sobre descans setmanal.
  
10. Sistema de control de rendiment i de remuneració per incentius
  
10.1. Control del rendiment en el treball. El procediment de control de rendiments en el treball s'ajustarà al sistema Bedaux; o a qualsevol altra tècnica de quantificació del rendiment laboral individualitzat, de cada treballador, que puga aplicar-se en el futur.
  
Els treballadors estaran obligats a aconseguir el nivell de rendiment normal, ordinari o mínim; el qual, en el sistema Bedaux, està expressat en la consecució de 60 punts, o minuts/ tipus, per hora de treball efectiu.
  
Els treballadors seran informats del nivell de rendiment normal que corresponga al treball que realitzen i que estiga sotmés al sistema de control de rendiment.
  
En el cas que un treballador no aconseguisca el nivell d'activitat normal, en terme mitjà, durant un període continuat de dos mesos, en el qual haja treballat almenys durant 40 jornades laborals, s'entendrà que ha incorregut en un incompliment greu i culpable del rendiment pactat. Llevat que puga oferir una justificació suficient i raonable, d'ordre personal, del seu davall rendiment.
  
L'empresa podrà aplicar la sanció d'acomiadament al treballador que incidisca en la conducta abans descrita.
  
L'empresa haurà d'instruir un expedient disciplinari al treballador imputat de baix rendiment laboral.
  
L'expedient disciplinari comportarà la comunicació del plec de càrrecs; la concessió al treballador d'un termini de quatre dies laborables perquè puga formular al·legacions, o proposar proves en la seua defensa; i la concessió del mateix termini al Comité d'Empresa, amb entrega de còpia del plec de càrrecs, a fi que puga presentar al·legacions per escrit, a l'instructor de l'expedient, si ho estima oportú.
  
En annex a este conveni col·lectiu figuren les taxes de rendiment en la tasca d'encaixament de taronges. Les dites taxes podran ser modificades per l'empresa atenent els mètodes de treball, o ajustos en l'operativitat de la línia de producció, que es puguen introduir en cada moment; amb informació prèvia raonada del canvi al Comité d'Empresa.
  
En el futur se sotmetran a control de rendiment laboral altres tasques, conforme es realitzen els estudis tècnics i cronometratges conduents a este objectiu.
  
La introducció d'una tasca en el sistema de control de rendiments requerirà que l'empresa informe, anticipadament, el Comité d'Empresa del moment de la seua entrada en vigor; i de les dades bàsiques que fonamenten la seua aplicació.
  
10.2. Remuneració per incentius. L'empresa, i la representació dels seus treballadors, estimen que la implantació d'un sistema de remuneració del treball per incentius, o primes, contribuïx a aconseguir la doble finalitat d'incrementar la producció i augmentar els salaris percebuts pels treballadors.
  
Els incentius constituiran un complement salarial variable, vinculat al treball realitzat per cada treballador; i no tindran caràcter consolidable.
  
Els incentius s'establixen amb base en els mesuraments de rendiment realitzades sobre tasques concretes; i vénen a compensar, salarialment, l'obtenció pels treballadors d'una producció superior a la producció normal que serà presa com a punt de referència.
  
El treballador que aconseguisca un rendiment superior al normal serà remunerat amb un incentiu de 0.05 euros per punt/ prima, per a la tasca d'encaixament de taronges.
  
Oportunament, i conforme es vagen ampliant les tasques subjectes a mesurament de rendiments, es fixaran, atenent els criteris tècnics pertinents, els corresponents preus del punt/ prima.
  
Els incentius seran pagats en les nòmines mensuals.
  
S'establirà, amb intervenció del Comité d'Empresa, un procediment, simple i ràpid, per a resoldre les reclamacions que els treballadors puguen plantejar sobre l'aplicació d'este sistema d'incentius.
  
11. Excedències, permisos i llicències
  
Es regularan conforme al que establix respecte d'això l'Estatut dels Treballadors i la normativa complementària.
  
12. Vacances
  
Les vacances anuals seran de trenta dies naturals.
  
Les vacances anuals podran ser distribuïdes en dos períodes, a petició del treballador, sempre que la distribució no afecte negativament l'activitat productiva de l'empresa; esta distribució podrà ser també decidida per l'empresa, per exigències del treball a efectuar.
  
13. Despeses de locomoció dels collidors de cítrics
  
Els collidors de cítrics percebran un suplit per quilòmetre que excedisca de cinc, des del punt de partida al tall, per import de 0.060 euros/ km per vehicle.
  
En distàncies inferiors a vint km. es pagarà un import fix de 0.90 euros per collidor.
  
Este quilometratge es pagarà quan en el vehicle viatgen, almenys, quatre collidors; si viatgen menys de quatre, es reduirà proporcionalment el preu del quilòmetre.
  
14. Visites al metge
  
Els treballadors que hagen d'absentar-se del treball per a acudir als servicis oficials de salut, pel fet que la consulta d'estos només estiga oberta durant la jornada laboral de l'empresa, tindran dret que l'absència compute com a temps de treball, amb un límit anual de setze hores, i mensual de dues hores.
  
Este dret s'estendrà també als casos en què el treballador haja d'acompanyar al metge oficial parents dins del primer grau de consanguinitat o afinitat; i això amb les condicions i en el marc dels mateixos límits, de còmput com a temps de treball, abans assenyalats.
  
15. Crida al treball dels treballadors fixos discontinus
  
Els treballadors fixos discontinus seran cridats al treball, en cada jornada laboral, conforme a les necessitats productives de l'empresa; la qual cosa podrà determinar la seua no crida en aquelles jornades en què no es requerisca el treball de tota la plantilla de treballadors fixos discontinus.
  
La crida s'ajustarà, respecte als treballadors de la mateixa categoria professional, al lloc que estos ocupen en un llistat en el qual figuraran ordenats decreixentment segons el seu nivell mitjà de rendiment en el treball. Este nivell mitjà serà el que hagen obtingut en la campanya anterior; o, en un altre cas, en els dos mesos anteriors.
  
16. Salaris
  
16.1. Els salaris que ha de percebre el personal, comprés en l'àmbit d'aplicació d'este conveni col·lectiu d'empresa, figuren en les taules salarials incorporades com annex.
  
16.2. El salari comprendrà una part fixa, en raó al temps treballat; i podrà estar integrat, així mateix, d'una banda variable, que es determinarà en funció del rendiment laboral de cada treballador.
  
16.3. El salari dels collidors de cítrics podrà ajustar-se a una d'estes dues modalitats: (1) per jornal diari; i (2) per estall.
  
16.4. La promoció econòmica a la qual tenen dret els treballadors, en funció del treball realitzat, segons establix l'article 25 de l'Estatut dels Treballadors, s'implementa, en este conveni, per mitjà del sistema de remuneració per incentius regulat en l'article 10.
  
16.5. Tindran el caràcter d'hores extraordinàries les treballades per damunt de les 40 hores de treball en una setmana laboral determinada.
  
16.6. Les hores extraordinàries es pagaran amb el salari fixat respecte d'això en les taules salarials annexes a este conveni col·lectiu. Els salaris fixats en les dites taules, per a les hores extraordinàries, són superiors als corresponents al salari de l'hora ordinària, respecte a les categories professionals incloses en les taules de salaris.
  
16.7. Les hores extraordinàries es compensaran amb les mateixes hores de descans, a prendre en el curs de la campanya de manipulat de cítrics en què les dites hores hagen sigut realitzades. L'empresa cotitzarà pel temps de descans en el mes següent a aquell en què tinga lloc. L'empresa abonarà als treballadors l'import de les hores extraordinàries treballades, i compensades per descans, en la nòmina corresponent al mes en què siguen treballades les dites hores extraordinàries.
  
16.8. El salari fixat, en este conveni col·lectiu, per als treballadors fixos discontinus, i temporals, té el caràcter de salari global per unitat de temps treballat, o d'estall si és el cas.
  
En el dit salari global es comprén el salari pel temps treballat, concretament per una hora de treball, i, a més, les parts salarials corresponents als diumenges, festius, vacances i pagues extraordinàries.
  
16.9. La diferència de salari existent entre les categories professionals de seleccionador/envasador i les d'apilador/conductor de transpales té la seua raó de ser, i el seu fonament, que si bé estos dos grups de categories requerixen una preparació, o habilitat, professional semblant, les labors compreses en les categories de cabassejador/apilador necessiten l'aportació pels treballadors d'un major esforç físic i una superior concentració de l'atenció pel risc d'accidents de treball.
  
17. Pagues extraordinàries
  
17.1. S'establixen dues gratificacions extraordinàries, per un import de trenta dies de salari base cada una d'elles.
  
17.2. L'import de les dites dues pagues extraordinàries està prorratejat en els salaris fixats en les taules salarials annexes a este conveni col·lectiu.
  
18. Bestretes salarials
  
El treballador tindrà dret a percebre bestretes, a compte del salari ja meritat, abans del dia en què ordinàriament haja d'efectuar-se el pagament del salari.
  
Estes bestretes no excediran del 50% del salari corresponent al treball ja realitzat.
  
19. Preavís per dimissió del treballador
  
19.1. El treballador haurà de preavisar, l'empresa, del seu propòsit de finalitzar la seua relació laboral amb ella, amb una antelació mínima d'un mes en el cas de personal tècnic, personal administratiu i caps superiors i intermedis; i amb una antelació de 15 dies naturals quan es tracte de personal no qualificat.
  
19.2. Els salaris, relatius als dies d'incompliment del preavís, podran ser descomptats, per l'empresa, de la liquidació d'havers que ha de percebre el treballador.
  
20. Acumulació d'hores dels membres del Comité d'Empresa
  
Els membres del Comité d'Empresa podran cedir part del total mensual de les seues hores dedicades a les seues funcions legals a un altre, o altres, dels seus components, sense que el total d'hores acumulat mensualment, per un vocal del Comité d'Empresa, puga excedir de 60 hores.
  
Esta cessió, del crèdit horari, haurà de ser renovada cada mes; i comunicada, a l'empresa, amb cinc dies d'antelació a l'inici del mes en què pretenga fer-se efectiva.
  
21. Roba de treball
  
Els treballadors estaran obligats a utilitzar, durant la jornada laboral, la roba de treball i els guants que els facilite l'empresa.
  
L'incompliment d'esta obligació serà qualificat com una falta laboral greu.
  
22. Control d'entrada i eixida del treball
  
Els treballadors fitxaran, en el moment d'entrar i eixir al centre de treball, per mitjà de la targeta corresponent.
  
Els treballadors també hauran de fitxar, en el corresponent rellotge de control, quan utilitzen els lavabos durant la jornada laboral i quan canvien de lloc de treball dins de la jornada laboral.
  
L'incompliment d'esta obligació serà qualificat com una falta laboral greu; i la reincidència del treballador en el dit incompliment, en l'espai de dotze mesos, serà considerada com una falta laboral molt greu.
  
23. Règim disciplinari
  
S'aplicarà el sistema de faltes i sancions laborals establit en el títol V de l'Acord de Substitució de la Reglamentació Nacional de Treball de la Manipulació i Envasament per al Comerç i Explotació de Cítrics, al personal de la central hortofructícola, i el règim disciplinari contingut en l'Ordenança General del Treball en el Camp, al personal dels cultius i de la recol·lecció. I això amb les especificitats que, en esta temàtica, es recullen i regulen en el present conveni col·lectiu.
  
24. Procediment en matèria de conflicte col·lectiu
  
La interposició d'un conflicte col·lectiu de treball requerirà, com a requisit indispensable perquè siga procedent, que, abans d'instar el tràmit de conciliació oficial, es plantege el conflicte davant de la Comissió Paritària d'este conveni col·lectiu.
  
La Comissió Paritària haurà de tractar sobre el conflicte col·lectiu en qüestió en el termini dels cinc dies hàbils des que li siguen notificats, pels seus promotors, els antecedents de fet i les reclamacions exercitades en este.
  
Una vegada transcorregut el dit termini sense que es reunisca la Comissió Paritària; o en el cas que la seua intervenció no solucione les diferències entre les parts, s'entendrà complit el tràmit previ a què es referix esta estipulació convencional.
  
25. Promoció i formació professional
  
25.1. L'empresa promourà la formació professional dels seus treballadors, a este efecte concedirà els permisos pertinents, no retribuïts, per a assistir als exàmens corresponents, en el cas que els treballadors cursen estudis per a obtindre un títol acadèmic o professional degudament homologat.
  
25.2. En el cas que les exigències de la producció ho permeten, l'empresa adaptarà la jornada laboral a fi de possibilitar que els treballadors puguen assistir a cursos formatius en matèries relacionades amb l'activitat professional que exercisquen en l'empresa.
  
25.3. Com a criteri general, l'empresa tendirà a cobrir els llocs de treball vacants amb treballadors de la mateixa empresa, procedents dels nivells inferiors de cada grup professional. Si ho estima necessari, o convenient, procedirà a la contractació de treballadors externs a l'empresa.
  
25.4. Les promocions a llocs de treball de superior nivell professional, dins de l'empresa, s'efectuaran per decisió de l'empresa en exercici de les facultats de direcció, i organització del treball, que corresponen a l'empresari; i, fent ús de les dites facultats, l'empresa atendrà pautes de valoració com la formació professional, l'experiència laboral, el rendiment laboral constatat i l'antiguitat dels treballadors que aspiren a ser promoguts.
  
26. Dietes i despeses de desplaçament
  
26.1. Dietes. L'empresa pagarà als treballadors que, per raó del treball, hagen de desplaçar-se a localitats distintes a les del centre de treball de l'empresa, situat a Museros (València),una dieta per dia, que inclourà la manutenció i pernocta, en les quanties següents: destinació Madrid: 32,82 euros; destinació Madrid/centre distribució Caprabo: 44,84 euros; destinació Tarragona: 26,26 euros; destinació Cartagena: 32,82 euros; destinació Perpinyà (França): 44,47; si estos viatges es realitzen en diumenge o festiu el conductor percebrà un complement de dieta de 30,05 euros.
  
Els conductors de camions dedicats al transport de fruita des del camp al magatzem percebran en diumenge o festiu una dieta de 46,57 euros.
  
26.2. Despeses de desplaçament. En el supòsit de desplaçament del treballador a localitats distintes a la del centre de treball de l'empresa, es pagaran al treballador 0,17 euros per quilòmetre recorregut.
  
27. Comissió Paritària
  
27.1. Es constituïx una Comissió Paritària, composta per tres representants de l'empresa i tres representants de la part social, les funcions de la qual seran les següents :
  
a) Interpretació, i supervisió, del compliment del que s'ha pactat en el present conveni col·lectiu d'empresa. En especial, la Comissió Paritària intervindrà, i mitjançarà, amb caràcter previ a la interposició de qualsevol conflicte col·lectiu derivat de l'aplicació, o interpretació, del que disposa este conveni col·lectiu.
  
b) Conéixer, debatre, mitjançar i informar a la direcció de l'empresa, en els casos de reclamacions individuals, plurals o col·lectives, que se susciten en matèria de vacances, hores extraordinàries, rendiments i incentius, classificació professional; i, en general, realitzarà les funcions indicades en relació amb qualsevol altra qüestió laboral que li puga ser plantejada per l'empresa o pels treballadors.
  
27.2. Els representants de la part social seran elegits per, i entre, els vocals dels Comités d'Empresa.
  
27.3. Els acords serà adoptats per decisió favorable de les dues parts - patronal i social - obtinguda per majoria simple de cada una de les dos representacions paritàries.
  
27.4. Quan la Comissió Paritària així ho decidisca, podrà assistir a les seues reunions, puntualment, una representació de l'interessat, o interessats, en el problema o qüestió que haja de ser abordada.
  
27.5. La Comissió Paritària serà informada per l'empresa, dels plans de formació professional, amb caràcter previ a la seua posada en pràctica.
  
27.6. Els acords de la Comissió Paritària que interpreten el contingut, aclarint i precisant les clàusules, seran incorporats al text del conveni col·lectiu, en la primera negociació que es porte a terme després de la concertació de l'acord per la Comissió Paritària.
  
28. Treball en hores extraordinàries
  
En els contractes de treball es podrà pactar l'obligació, del treballador, de realitzar un determinat nombre d'hores, per mes o per campanya,en el marc dels límits establits, a este efecte, en l'article 35 de l'Estatut dels Treballadors.
  
L'incompliment d'este pacte, per part del treballador, serà conceptuat com a falta laboral molt greu.
  
29. Contracte per al foment de la contractació indefinida
  
Durant la vigència del present conveni col·lectiu, la conversió de contractes de duració determinada o temporal, inclosos els contractes formatius, s'ajustarà al que disposa la Llei 12/2001,de 12 de desembre, de mesures urgents de reforma del mercat de treball per a l'increment de l'ocupació i la millora de la seua qualitat.
  
30. Recol·lectors de cítrics
  
30.1. La recol·lecció de cítrics, tant a jornal com a estall, s'efectuarà amb l'atenció necessària perquè la fruita no resulte danyada.
  
30.2. En la recollida a estall, no es computarà, per a calcular el salari d'este, la quantitat de taronges recol·lectades defectuosament.
  
30.3. Els recol·lectors hauran de treballar en diumenge, o en festius, quan les circumstàncies productives ho requerisquen, sempre que no es realitzen més de sis jornades laborals per setmana.
  
30.4. El jornal es pagarà en funció del temps efectivament treballat.
  
30.5. En el cas que, una vegada en el tall, la jornada laboral no es puga iniciar per causa de la pluja, l'empresa pagarà les despeses de locomoció per desplaçament al tall.
  
30.6. El capatàs determinarà l'hora de començament de la jornada i l'hora de l'acabament.
  
30.7. El capatàs combinarà, en la seua prestació laboral, les seues funcions de direcció i supervisió del treball, de la colla a les seues ordres, amb la recol·lecció de cítrics.
  
30.8. El capatàs s'abstindrà de donar ocupació a treballadors estrangers que no estiguen proveïts de permisos de treball i de residència. L'incompliment d'esta obligació serà digne de sanció amb l'acomiadament disciplinari del capatàs.
  
31. Components de la Comissió Paritària
  
31.1. La Comissió Paritària, constituïda amb caràcter permanent durant la vigència del present conveni col·lectiu, estarà composta pels vocals següents:
  
- Per l'empresa:
  
Vicente Fontestad Ballester
  
Vicente Izquierdo Sanz
  
Carlos Piquer Tamarit
  
- Pels treballadors: Joaquín Mondragón Aquino
  
Rosario Garrido Saragossa
  
Rosana Piquer Rama
  
31.2. La Comissió Paritària haurà de reunir-se en un termini no superior a tres dies hàbils, a partir que siga sol·licitada la reunió per qualsevol de les dues parts que la componen.
  
31.3. S'alçarà acta d'allò que s'hi ha debatut, i, si és el cas, acordat, en cada una de les reunions de la Comissió Paritària.
  
32. Comité Intercentres
  
32.1. S'acorda la constitució d'un Comité Intercentres, en el qual s'integraran les representacions unitàries, dels treballadors, de tots els centres de treball de l'empresa.
  
32.2. El Comité Intercentres estarà compost per cinc vocals.
  
32.3. Formarà part del Comité Intercentres, almenys, un representant de cada Comité d'Empresa.
  
32.4. Els vocals del Comité Intercentres seran elegits per, i entre, els membres dels Comités d'Empresa.
  
32.5. El Comité Intercentres assumirà les competències dels Comités d'Empresa, integrats en este, respecte a aquelles qüestions que tinguen una dimensió, o una potencial repercussió, que afecte, en conjunt, tots els treballadors de l'empresa.